* LW In hierdie artikel sluit verwysings na die manlike vorm deurgaans ook die vroulike vorm in, behalwe wanneer daar na die karakters in die sprokie of spesifieke outeurs verwys word.
Saam met die globalisering, materialisme en uitgebreide tegnologie het 'n verwarring van waardes in die onderwyssituasie ontstaan. Aan die begin van die nuwe eeu staan ook adolessente in Suid-Afrika op die drumpel van 'n toekoms waarin hulle sal deel uitmaak van besluitneming oor onderwyskwessies. Jongmense (wat in 'n postmoderne samelewing opgegroei het waar mense deur middel van gespesialiseerde tegnologie geleidelik deel kon word van die globale opset) het implisiet 'n stel waardes saamgestel waarvolgens hulle leef. Hierdie waardes word deur vloeibaarheid en dikwels nihilisme gekenmerk.
In Februarie 2001 is 'n konferensie in Kaapstad gehou oor waardes, onderwys en demokrasie, waarin oor Nasionale Onderwys se sentrale doelstellings van onder andere billikheid, verdraagsaamheid, openheid, sosiale eergevoel en verantwoordbaarheid besin is. Adjunkpresident Jacob Zuma het tydens sy openingsrede gese dat skole 'n belangrike rol het om demokratiese waardes en nasiebou in Suid-Afrika te help vestig. As voorbeeld van onmenslikheid en 'n gebrek aan respek vir ander is genoem die misdaad in die land wat hoogty vier as gevolg van materialisme, wreedheid en gevoelloosheid teenoor ander. Ook die Minister van Onderwys, Kader Asmal, glo dat 'n gemeenskaplike waardestelsel wat deur almal aangeneem kan word, in skole gevestig moet word (Waardes in die onderwys 2001).